section_heading: Životopis
paragraph_text: Friedrich von Esmarch rodio se 9. siječnja 1823. u Tönningu, a umro je 23. veljače 1908. u Kielu. Pod utjecajem oca, koji se bavio liječničkom praksom, Friedrich je 1843. u Kielu upisao studij medicine, a nastavio ga je i diplomirao u Göttingenu 1848. Još kao student od 1846. Friedrich je bio asistent Bernhardu von Langenbecku u Kielu. Docent medicine postao je 1852., izvanredni profesor 1854., a redovni profesor 1857. Direktor Kirurške klinike u Kielu postao je 1854. i na toj je dužnosti bio neprekidno sve do umirovljenja 1899. godine. Godine 1866. Friedrich je postao član berlinske komisije za vojne bolnice i supervizor kirurškog rada. Nakon umirovljenja Friedrich je bio imenovan državnim savjetnikom i na toj je dužnosti dobio titulu ekselencije.